La lletrada de la Comissió, exercint funcions de secretària tècnica suplent per designació de la Presidenta i per aquest Ple, relaciona les Reclamacions que han tingut entrada des del darrer Ple que va tenir lloc el passat 14 de juny, que són les que van del número d'expedient 214/2018 fins el 215/2018, ambdós inclosos.
Proposta de resolució d'estimació de la Reclamació 45/2018
La senyora Elisabet Samarra, ponent de la Proposta de resolució relativa a la Reclamació 45/2018, plantejada contra l'Ajuntament de Sant Boi de Llobregat, exposa els aspectes més destacats del cas.
Es tracta d'una reclamació que resol estimar l'accés de la persona reclamant a la relació de despeses amb càrrec a les subvencions als grups polítics municipals i factures, des de l'any 2015 fins al 2017, de l'Ajuntament de Sant Boi de Llobregat.
S'acorda afegir a la Resolució una menció al contingut de l'article 73 de la Llei 7/1985, de 2 d'abril, reguladora de les Bases del Règim Local atès que aquest article no preveu una potestat exclusiva del Ple de l'Ajuntament per a requerir la informació sol·licitada als grups municipals.
Per aquest motiu, la senyora Elisabet Samarra posa de manifest que el control intern no pot excloure, de cap manera, el control extern per part del ciutadà.
També s'acorda destacar aquesta resolució atès l'interès en informar a les administracions i als ciutadans sobre l'obligació de guardar la relació de despeses amb càrrec a les subvencions als grups municipals i factures, encara que el Ple de l'Ajuntament no l'hagi sol·licitat prèviament.
Proposta d'ampliació de termini per a executar la resolució de la Reclamació 54/2018
La senyora Elisabet Samarra, ponent de la Proposta de resolució d'ampliació de termini per a executar la Resolució 102/2018/IE, de 17 de maig, exposa en quin estat es troba l'execució, així com els antecedents del cas.
Els arguments utilitzats pel Departament per tal d'ampliar el termini es consideren justificats i pertinents.
Per aquest motiu s'acorda ampliar en vint dies més el termini d'execució de la Resolució 102/108, de 17 de maig, que s'afegeixen als vint dies inicialment establerts a l'apartat 3 de la part dispositiva d'aquella Resolució.
Proposta de resolució de desestimació de la Reclamació 82/2018
La senyora Elisabet Samarra, ponent de la Proposta de resolució de desestimació de la Reclamació 82/2017, contra l'Agència Catalana de l'Aigua (ACA), exposa els elements que justifiquen la desestimació del dret d'accés als criteris i valoracions dels candidats no seleccionats en processos de provisió de treball de l'ACA publicades al portal ATRI.
En concret, la senyora Elisabet Samarra considera que l'elevat volum de dades personals a anonimitzar, justifica que que s'hagi considerat inadmissible aquesta part de la informació, per tasca complexa.
Tot seguit, es comenten altres resolucions anteriors en les qual també s'aprecia aquesta causa d'inadmissió.
El senyor Josep Mir formula una observació al text que serà introduïda per la ponent, al text definitiu de la resolució.
Proposta de resolució d'estimació de la Reclamació 89/2018
La senyora Elisabet Samarra, ponent de la Proposta de resolució d'estimació relativa a la Reclamació 89/2018 contra l'Ajuntament de Torredembarra exposa els elements més destacats de la resolució.
Del contingut d'aquesta Proposta de resolució, en la qual es demana accedir a l'"agenda de l'alcalde", es comenta si es necessari anonimitzar les dades personals dels professionals i persones jurídiques que es reuneixin amb l'alcalde.
En general, es considera que les dades personals del representant d'una persona jurídica o bé d'un professional, que es reuneix amb l'Alcalde, no s'han d'anonimitzar si la reunió s'ha celebrat en l'exercici de les funcions públiques de l'Alcalde.
El senyor Josep Mir proposa destacar que tot i que l'Alcalde de l'Ajuntament de Torredembarra manifesta no disposar d'un document anomenat "agenda de l'alcalde", això no exclou que tingui una agenda.
I afegeix que, les anotacions de l'Alcalde en la seva agenda (sigui física o en suport electrònic) és informació pública.
D'altra banda, també s'analitza la possibilitat de fer un criteri orientatiu en matèria de publicitat activa ja que si bé l'article 8 de la LTAIPBG no inclou l'agenda de l'Alcalde, l'article 45.3 LTAIPBG sí que disposa que el registre de grups és responsabilitat de l'Ajuntament.
I, en aquest sentit, l'article 49.2 LTAIPBG estableix que el registre de grups ha de donar publicitat de les actuacions dels grups interès, especialment de les reunions i audiències tingudes amb càrrecs públics, entre d'altres.
El debat conclou considerant la possibilitat de fer aquest criteri, més endavant.
Proposta de resolució d' estimació de la Reclamació 133/2018
El senyor Josep Mir, ponent de la Proposta de resolució d'estimació relativa a la Reclamació 133/2018 contra l'Ajuntament de l'Albiol, en la qual es sol·licita documentació urbanística i sobre el servei municipal d'aigua, exposa els antecedents més rellevants del cas i les raons per les quals estima el dret d'accedir a la informació reclamada.
Proposta de resolució de desestimació de la Reclamació 151/2018
El senyor Josep Mir, ponent de la Proposta de resolució de desestimació relativa a la Reclamació 151/2018 contra els Serveis Territorials del Departament d'Ensenyament, en la qual es demanen les comunicacions entre el Departament d'Ensenyament de la Generalitat i l'Ajuntament de Santa Coloma de Cervelló sobre el tancament d'una línia de P3, destaca la similitud d'aquesta amb una d'anterior presentada per diferents anys, per la persona reclamant, i afegeix que la informació es troba publicada al web i és de fàcil accés.
Proposta de resolució d'estimació de la Reclamació 167/2018
El senyor Josep Mir, ponent de la Proposta d'estimació de la Reclamació 167/2018 contra l'Ajuntament de Vilallonga del Camp, en la qual es reclamava l'accés a documentació relativa a un expedient en tràmit, exposa els aspectes més rellevants de la tramitació.
Es considera que el fet que un expedient administratiu estigui obert no justifica la denegació automàtica del dret d'accés.
D'altra banda, si bé l'Ajuntament comunica a la persona reclamant que hi ha en tràmit un recurs contenciós administratiu, el senyor Josep Mir exposa que si no hi ha secret sumarial, la informació ha de poder ser coneguda.
Proposta de resolució de finalització de la Reclamació 203/2018 per desistiment
El senyor Josep Mir, ponent de la Proposta de finalització de la Reclamació 203/2018 per desistiment contra l'Ajuntament de Sant Boi de Llobregat, exposa els antecedents de la tramitació d'aquest procediment.
En concret, indica que la persona reclamant desisteix de la seva reclamació perquè l'Ajuntament li ha facilitat la informació sol·licitada, un cop iniciat el procediment davant la GAIP.
Es comenta la consulta formulada pel Delegat de Protecció de Dades de la Universitat Autònoma de Barcelona, en relació amb el retiment de comptes de la destinació de fons públics rebuts per part d'un equip de recerca de la Universitat i l'accés a aquesta informació.
Atesa la complexitat del cas plantejat, els membres del Ple consideren convenient sol·licitar més informació sobre les circumstàncies que es poden donar en la persona beneficiaria dels ajuts i el tipus de contractes celebrats, en el marc del projecte de recerca.
També es valora la possibilitat d'emetre un dictamen conjunt amb l'Autoritat Catalana de Protecció de Dades.
La presidenta de la Comissió aixeca la sessió de la qual, com a secretària suplent, estenc aquesta acta.